Danmarks gigantiske sex-rapport: Dårligt sexliv, meget utroskab og stor forskel på mænd og kvinder

(…) Vi danskere er med ét blevet meget klogere på hinandens sexliv.

28. oktober udkom [Danmarks store sex-rapport ‘Sex i Danmark’](https://www.projektsexus.dk/rapport_2017-2018), og med 62.675 deltagere er rapporten verdens største befolkningsundersøgelse om seksualitet.

Det er ret vildt.

Resultaterne er allerede turneret rundt i de danske medier. Vi giver et overblik over nogle af de vigtigste konklusioner.

Mange har ikke det sexliv, de drømmer om

Et mangelfuldt eller dårligt sexliv kan være kilde til stor frustration. Det kan en hel del danskere nikke genkendende til.

Hver tredje kvinde og hver fjerde mand opfatter ifølge den nye rapport sit sexliv som dårligt eller ikke-eksisterende, [skriver DR.](https://www.dr.dk/nyheder/indland/62675-har-deltaget-i-undersoegelse-mange-af-os-har-ondt-i-sexlivet)

»Der er rigtig mange mennesker, der ikke har det sexliv, de drømmer om, og en hel del af dem har det ikke, fordi de har seksuelle problemer, vanskeligheder, dysfunktioner,« forklarer en af forskerne bag rapporten, Christian Graugaard, professor i sexologi ved Aalborg Universitet, til DR.

Og det er faktisk et alvorligt problem. Sex og sundhed er nemlig tæt forbundet, påpeger Christian Graugaard.

Et velfungerende sexliv kan lede til en større livskvalitet, der kan hjælpe os til at overkomme sygdom og kriser. Omvendt kan et mangelfuldt sexliv være udtryk for helbredsproblemer.

I rapporten fremgår det, at det hos mændene især er brug af medicin, for tidlig sædafgang og rejsningsproblemer der er årsagerne til et dårligt sexliv.

Hos kvinderne er det problemer med at få orgasme, skedetørhed og skedesmerter, der skaber de seksuelle problemer.

Hver femte mand har været utro

En, to, tre, fire, fem. *Aha!*

Ser du dig omkring på din arbejdsplads, så har hver femte mandlige kollega statistisk set været sin partner utro.

Det er første gang, at vi har et videnskabeligt tal for, hvor mange der er utro, og tallet er overraskende, [fortæller en af forskerne bag rapporten til TV2](https://nyheder.tv2.dk/2019-09-16-sexundersoegelse-hvor-ofte-har-danskerne-sex):

»Det er tankevækkende, at tallene er så høje. Når langt flere mænd er utro, tyder det på, at deres sex-drive er større end kvindernes – og at de i højere grad er klar til at handle på det,« siger Morten Frisch fra Statens Serum Institut til TV2.

Hele 23 procent af mændene i rapporten har været utro med deres nuværende partner. Hos kvinderne gælder det 14 procent.

Med utroskab menes der i rapporten sex med en anden, som man ikke har fået lov til af sin partner.

Fakta

Fakta om Projekt SEXUS

* Rapporten 'Ses i Danmark' er en del af Projekt SEXUS, der blev igangsat i efteråret 2017.
* Den er et samarbejde mellem Statens Serum Institut (Afdeling for Epidemiologisk Forskning) og Aalborg Universitet (Sexologisk Forskningscenter, Det Sundhedsvidenskabelige Fakultet).
* Deltagerne blev via e-Boks inviteret til at besvare et spørgeskema med mere end 600 spørgsmål om krop, køn, seksualitet og sundhed.
* 62.675 danskere i alderen 15-89 år udgør den stikprøve, som de fleste resultater er baseret på.
* Rapporten 'Sex i Danmark' er ca. 750 sider lang og præsenterer hundredvis af spændende resultater om den danske befolknings seksuelle verden og hverdag.

*Kilde:*[*Projekt Sexus*](https://www.projektsexus.dk/seneste-nyt/2019/rapporten-sex-i-danmark)

(…)

<https://videnskab.dk/krop-sundhed/danmarks-gigantiske-sex-rapport-daarligt-sexliv-meget-utroskab-og-stor-forskel-paa>